Šutaj Eštok, Matúš, minister vnútra SR (2024-06-20):
Ja by som sa vás chcel opýtať, pán poslanec, že kde konkrétne presne je uvedené, že pozastavenie tej štvrtej platby je kvôli zmenám na PZ, že ktorý konkrétny oficiálny dokument o tom hovorí. Ktorý konkrétny, nie, vy ste to povedali, že vy ste to povedali ako pravdu. Tak ja vás chcem poprosiť v rámci tej debaty, ja vám odpoviem, len vás chcem poprosiť, ste poslanec Národnej rady, ani v pléne by ste nemali klamať a vymýšľať si. Buďte taký dobrý, jak vy tu bohorovne citujete, že pozastavenie štvrtej platby bolo z dôvodu reorganizácie na Policajnom zbore, tak vás chcem poprosiť, aby ste neklamali. Vy ste sa ma to nepýtali, pán poslanec, vy ste to hovorili ako fakt. Tak buď to položte ako otázku, alebo potom neklamte, ale nevymýšľajte si! Ja chápem tomu, že modus operandi vašich kolegov v Progresívnom Slovensku, najmä na pôde Európskej komisie, bol taký, že ste klamali v Európskom parlamente, že ste šírili nezmysly, že ste šírili bludy, a že ste išli v tom duchu hesla: čím horšie pre Slovensko, tým lepšie pre Progresívne Slovensko. Ale v tomto smere by som vás chcel poprosiť, ak niečo tu citujete v parlamente ako fakt, ako pravdu, tak si za tým stojte. Ja chápem, že teraz ste v úzkych, pretože ste si to vymysleli, len v rámci tej politickej debaty, ktorú v parlamente chceme viesť, a viete veľmi dobre, že po tom, čo sa stalo 15. mája, sme aj my v koalícii tu prišli za vami s ponukou toho, aby tá parlamentná debata vychádzala z dôkazov, faktov a na základe reálnej a konštruktívnej debaty. To, čo hovoríte vy, s tou konštruktívnou debatou nemá nič spoločné. Pretože nikde, pán poslanec, v žiadnom oficiálnom dokumente, ktoré Slovensko dostalo, nie je napísané, že pozastavenie štvrtej platby je kvôli zmenám na Policajnom zbore. Preto som vám to povedal, že napriek tomu, že sme takýto dokument žiadny nedostali, preto aj napriek tomu sme sa rozhodli ísť proaktívne smerom do Európskej komisie a baviť sa s nimi, aby zase tam nenabehli vaši poslanci Progresívneho Slovenska s tým, že si idú zase čosi vymýšľať a zase kresliť akési príbehy. Práve preto sme toto aktívne urobili. A keď sa pýtate na nejaké veci, ktoré tu boli, tak vám môžem povedať, že doposiaľ prebehli rokovania s Európskou komisiou osobne v Bruseli, kde bola vysvetlená dezinformácia o reorganizácii najmä z prostredia Progresívneho Slovenska, ktorú dostala Európska komisia. A tá dezinformácia bola o reorganizácii predmetného útvaru NAKA, že ide o zrušenie Národnej kriminálnej agentúry a ponechanie len jedného útvaru na vyšetrovanie korupcie. Toto sme Európskej komisii vysvetlili, keď sa pýtate konkrétne, že čo, tak ide o tento konkrétny prípad, že vy ste tu šírili, vy a časť novinárskej obce, hoaxy a dezinformácie, asi ste sa stali súčasťou hybridnej hrozby. Preto vás poprosím ešte raz v rámci tohto, ak tu chceme fungovať normálne v tomto parlamente, tak ako bolo to chvíľku po tom atentáte, chvíľku po tom atentáte ste sa tvárili, že tu chcete fungovať normálne, tak skúste neklamať. Pretože to, čo ste povedali, že pozastavenie štvrtej platby bolo kvôli zmenám na Policajnom zbore, je vyslovene lož. Ja chápem, že ste si to uvedomili, že tomu teraz chápete, len buďme aj do budúcnosti vecní a konštruktívni. Potom sa nám bude lepšie fungovať. Čo poviete? Taká ponuka za HLAS tu je, ak vy budete nabudúce takíto konštruktívni a vecní, nebudete klamať, potom sa nemusíte ani od hanby červenať. Dobre? Ďakujem pekne.